Halinspektør Lajla Thorsen havde lavet en lille vagtplan sammen med sin halassistent: De skulle skiftes til at tjekke Tannisbugthallen for vandskader i juledagene. Og juleaften var det så halassistent Betinna Christensen der tog en tur omkring hallen i Bindslev: - Jeg modtager et opkald fra Betinna klokken halv elleve juleaften. Vandet pisser ind, for at sige det lige ud, så jeg kører selvfølgelig over til hallen også, fortæller Lajla Thorsen til TV2/Nord. Hun fik hurtigt fat i bestyrelsesformanden også, og sammen skovlede de sne af taget, mens de ventede på Falck. - Det drypper stadig ind nu, og nu venter vi på, at Falck kommer med nogle affugtere. Det ændrer sig hele tiden hvor vandet kommer ind, så jeg render hele tiden rundt og tjekker, fortæller Lajla Thorsen, og fortsætter: - Jeg tror vi har været så hurtige til at opdage det, at vi undgår skader på spærrene og gulvet.
Halpersonalet i Tannisbugthallen havde en lille mistanke om, at de store mængder sne efterfulgt af tøvejr kunne gå hen og skabe problemer. Og den forudseelse viste sig at være helt rigtig.